COMPARTIMENT ASISTENȚĂ SOCIALĂ ȘI RELAȚII CU PUBLICUL         
Nr. 5526/22.05.2023           
RAPORT
privind stabilirea criteriilor de întocmire a listelor de priorități și procedura de repartizare a locuințelor din fondul locativ de stat și a locuințelor sociale sau din proprietatea privată a orașului Deta. 
            Prin proiectul de hotărâre supus dezbaterii şi aprobării Consiliului local se propune stabilirea criteriilor cadru în baza cărora se repartizează locuințele din fondul locativ de stat şi locuinţele sociale sau din proprietatea privată a orașului Deta și procedura de repartizare a acestora. 
Potrivit prevederilor art. 30 din anexa la Hotărârea de Guvern nr. 1275/2000 privind aprobarea Normelor metodologice pentru punerea în aplicare a prevederilor Legii locuinței nr. 114/1996, cu modificările şi completările ulterioare, criteriile de bază pentru stabilirea modului de soluționare a cererilor primite şi a ordinii de prioritate în rezolvarea acestora sunt următoarele: condițiile de locuit ale solicitanților, numărul copiilor şi al celorlalte persoane care gospodăresc împreună cu solicitantul, starea sănătății soților sau a unor membri ai familiei, venitul mediu net lunar pe membru de familie, vechimea cererii. 
Categoriile de persoane care pot beneficia de locuinţe cu chirie din fondul locativ de stat, sociale sau din proprietatea privată a orașului Deta sunt următoarele: persoanele şi familiile evacuate sau care urmează a fi evacuate din locuinţele retrocedate foştilor proprietari, tinerii care au vârsta de până la 35 de ani, tinerii proveniţi din instituții de ocrotire socială şi care au împlinit vârsta de 18 ani, invalizii de gradul I şi II, persoanele cu handicap, pensionarii, veteranii şi văduvele de război, beneficiarii prevederilor Legii recunoştinţei faţă de eroii-martiri şi luptătorii care au contribuit la victoria Revoluţiei române din decembrie 1989, precum şi faţă de persoanele care şi-au jertfit viața sau au avut de suferit în urma revoltei muncitoreşti anticomuniste de la Braşov din noiembrie 1987 nr. 341/2004, cu modificările şi completările ulterioare, precum şi ale prevederilor Decretului-lege nr. 118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri, republicat, cu modificările şi completările ulterioare, alte persoane sau familii îndreptăţite, în condiţiile legii. 
Pentru luarea în evidență a solicitanţilor de locuinţe din fondul locativ de stat, sociale sau din proprietatea privată a orașului Deta, aceştia trebuie să ataşeze la cerere acte (copii xerox) care să arate situaţia lor familială şi materială. 
În prezent criteriile de întocmire a listelor de priorităţi precum şi repartizarea locuinţelor din fondul locativ de stat, cele sociale și cele din proprietatea privată a orașului Deta sunt reglementate prin Hotărârea Consiliului local Deta  nr. 26/ 28.03.2000 privind aprobarea criteriilor de prioritate în repartizarea locuințelor sociale.
Având în vedere prevederile faptul că prin HCL nr.26/2000, a fost întocmită o singură listă de priorităţi la nivelul Primăriei orașului Deta care a inclus familiile/persoanele ce erau înscrise pe lista cazurilor sociale, lista tinerilor căsătoriţi cazuri sociale, lista pensionarilor, lista crescuţilor în instituţii de ocrotire a minorilor şi lista evacuaţilor, iar departajarea făcându-se prin acordarea de punctaje pentru fiecare categorie, considerăm că se impune aprobarea unor noi criterii pentru stabilirea ordinii de prioritate.  
Criteriile propuse prin prezentul proiect fac o mai bună referire la condiţiile de locuit, veniturile familiei, numărul de persoane care gospodăresc împreună, starea sănătăţii unor membri de familie, vechimea cererii, astfel încât considerăm că se poate face o ierarhizare corectă a solicitanţilor de locuinţe, familiile aflate într-o situaţie limită din punct de vedere al spaţiului de locuit să poată beneficia cu prioritate de o locuinţă.  
La data emiterii hotărârii se va abroga HCL nr.26 din 28 martie 2000 privind aprobarea criteriilor de prioritate în repartizarea locuințelor sociale.

